
REPUBLIKA HRVATSKA
DJEČJI VRTIĆ TOČKICA
TRNOVEC
UPRAVNO VIJEĆE

KLASA: 007-01/26-01/05
URBROJ: 2186-29-1-05-26-2
Trnovec, 13. srpanj 2026.

Na temelju članka 35. i članka 41. stavka 2. Zakona o predškolskom odgoju i obrazovanju (Narodne novine br. 10/97, 107/07, 94/13, 98/19, 57/22, 101/23, dalje u tekstu: Zakon) i članka 38. Statuta Dječjeg vrtića Točkica Trnovec, Upravno vijeće Dječjeg vrtića Točkica, na sjednici održanoj dana 13. srpnja 2026. godine, donijelo je


PRAVILNIK
O NAČINU I POSTUPKU ZAPOŠLJAVANJA
U DJEČJEM VRTIĆU TOČKICA

                                                                        I. OPĆE ODREDBE

Članak 1.

Ovim Pravilnikom o načinu i postupku zapošljavanja u Dječjem vrtiću TOČKICA (u daljnjem tekstu: Pravilnik) uređuje se način i postupak zapošljavanja u Dječjem vrtiću TOČKICA (u daljnjem tekstu: Vrtić), način objave i sadržaj natječaja, postupak procjene/testiranja i vrednovanja kandidata prijavljenih na natječaj, imenovanje i način rada povjerenstva koja sudjeluje u procjeni, testiranju i vrednovanju kandidata u postupku zapošljavanja (u daljnjem tekstu: Povjerenstvo), kao i druga pitanja vezana za zapošljavanje u Vrtiću.

Članak 2.

Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Vrtiću.

Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 4.

	Odredbe ovog Pravilnika ne primjenjuju se u postupku imenovanja ravnatelja Vrtića. 






II. ZASNIVANJE RADNOG ODNOSA

Članak 5.

Radni odnos u Vrtiću zasniva se ugovorom o radu na temelju natječaja sukladno Zakonu, i općem aktu Vrtića te uz suglasnost Osnivača.
Iznimno od stavka 1. ovog članka, radni odnos može se zasnovati ugovorom o radu i bez natječaja:
- kada obavljanje poslova ne trpi odgodu, do zasnivanja radnog odnosa na temelju natječaja, ali ne dulje od 60 dana, 
- kada potreba za obavljanjem poslova ne traje dulje od 60 dana, 
- kada radnik koji u dječjem vrtiću ima zaključen ugovor o radu na neodređeno vrijeme, iz opravdanih razloga, koje utvrđuju upravna tijela dječjih vrtića, u drugom vrtiću zasniva radni odnos bez natječaja..

Članak 6.

Ako se na natječaj za odgojitelja ne javi osoba koja ispunjava uvjete iz Zakona, radni odnos može se zasnovati s osobom koja ne ispunjava propisane uvjete, a natječaj će se ponoviti u roku od pet (5) mjeseci.
S osobom iz stavka 1. ovoga članka, sklapa se ugovor o radu na određeno vrijeme, do popune radnog mjesta na temelju ponovljenog natječaja s osobom koja ispunjava propisane uvjete, ali ne dulje od pet (5) mjeseci.

Članak 7. 

Odluku o zasnivanju i prestanku radnog odnosa donosi Upravno vijeće na prijedlog ravnatelja.
Iznimno, u slučaju iz članka 5. stavak 2. alineje 1. i 2. odluku o zasnivanju radnog odnosa donosi ravnatelj. 


III. POSTUPAK PROVEDBE NATJEČAJA

Način objave i sadržaj natječaja

Članak 8.

Odluku o objavi natječaja donosi Upravno vijeće, na prijedlog ravnatelja, uz uvjete i način propisan Zakonom o predškolskom odgoju i obrazovanju , drugim mjerodavnim zakonima i propisima.

Članak 9.

Natječaj se objavljuje na mrežnim stranicama Općine i Hrvatskog zavoda za zapošljavanje.
Rok za zaprimanje prijava je osam (8) radnih dana od dana objave natječaja.

 Članak 10.

Natječaj iz članka 9. stavka 1. ovog Pravilnika treba sadržavati:
- naziv i sjedište vrtića;
- naziv radnog mjesta za koje se raspisuje natječaj;
- vrsta radnog odnosa / neodređeno ili određeno radno vrijeme;/
- naznaku sklapa li se ugovor na puno ili nepuno radno vrijeme (s naznakom broja sati za nepuno radno vrijeme);
- naznaku probnog rada ako se isti ugovara;
	- naznaku da prijava na natječaj mora sadržavati osobne podatke kandidata (osobno ime i prezime, adresu stanovanja, broj mobitela i adresu elektroničke pošte), mora biti vlastoručno potpisana, sadržavati naznaku radnog mjesta i vrste radnog odnosa za koje se prijavljuje;
· naznaku da se na natječaj mogu javiti osobe oba spola;
· opće i posebne uvjete za radno mjesto za koje se raspisuje natječaj;
· naznaku dokaza koji se prilažu za zasnivanje radnog odnosa prema članku 25. Zakona, 
· naznaka poveznice internetske stranice na kojoj su navedeni dokazi potrebni za ostvarivanje prava prednosti kandidata pri zapošljavanju, na temelju posebnih propisa;
· napomenu da je kandidat koji se poziva na pravo prednosti pri zapošljavanju pod jednakim uvjetima, na temelju posebnog zakona obvezan uz prijave priložiti svu propisanu dokumentaciju prema posebnom zakonu;
· napomenu da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja;
· rok za podnošenje prijava;
· naznaku da se preslika obvezne dokumentacije koja je sadržana u natječaju dostavlja u zatvorenoj omotnici osobno ili poštom na adresu Vrtića uz obveznu naznaku „Za natječaj– naznaka radnog mjesta i vrsta radnog odnosa za koji se kandidat prijavljuje“;
· naznaku da je prijavu potrebno vlastoručno potpisati, kao i da ista mora sadržavati naznaku radnog mjesta i vrstu radnog odnosa za koju se prijavljuje
· obvezu provođenja postupka procjene/testiranja i vrednovanja kandidata;
· naznaku mrežne stranice Vrtića na kojoj će se najmanje tri dana prije dana određenog za procjenu/testiranje i vrednovanje objaviti Obavijest o načinu procjene/testiranja i vrednovanja kandidata, područje provjere, pravni i drugi izvori za pripremu kandidata za procjenu/testiranje i vrednovanje, vrijeme i mjesto održavanja procjene/testiranja i vrednovanja kandidata;
· naznaku da kandidat koji ispunjava uvjete natječaja, a ne pristupi procjeni/testiranju i vrednovanju, smatrat će se da je odustao od prijave na natječaj;
· naznaku da je prijavom na natječaj kandidat dao privolu za obradu osobnih podataka u skladu s propisima koji uređuju zaštitu osobnih i drugih podataka te da će se obrađivati isključivo u svrhu provedbe natječajnog postupka i rezultata natječaja, sukladno Uredbi (EU) 2016/679 Europskog parlamenta i vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka);
· naznaka da se prijave koje nisu u skladu s natječajem – nepravodobne, nepotpune, nepotpisane i primljene elektronskim putem neće razmatrati;
· naznaka da će kandidat predložen za izbor biti pozvan da u primjerenom roku, a prije sklapanja ugovora o radu, dostavi uvjerenje o zdravstvenoj sposobnosti za obavljanje poslova radnog mjesta;
· naznaka da će o rezultatima provedenog natječaja kandidati biti obaviješteni putem mrežne stranice Općine, u roku od osam dana od dana donošenja odluke o odabiru kandidata na sjednici Upravnog vijeća Vrtića.
Sadržaj natječaja može se nadopuniti ili promijeniti u skladu s odredbama zakona i drugim propisima.

                                                 

              Članak 11.

Potpunom prijavom smatra se prijava koja sadrži sve podatke i priloge navedene u natječaju.
Prijava na natječaj mora sadržavati osobne podatke kandidata, osobno ime i prezime kandidata, adresa stanovanja, broj mobitela, adresu elektroničke pošte. 
Prijava na natječaj mora biti vlastoručno potpisana i  sadržavati naznaku radnog mjesta i vrste radnog odnosa za koje se prijavljuje.
Prilozi odnosno preslike dokumenata koje su kandidati uz prijavu dužni priložiti su:
· životopis;
· dokaz o stečenoj stručnoj spremi;
· dokaz o državljanstvu;
· dokaz o radno - pravnom statusu (elektronički zapis, odnosno potvrda o podacima evidentiranim u matičnoj evidenciji Hrvatskog zavoda za mirovinsko osiguranje, ne starije od mjesec dana od objave natječaja;
· uvjerenje da se protiv kandidata ne vodi kazneni postupak  za neko od kaznenih djela navedenih u čl. 25.  st. 1. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23), ne starije od mjesec dana od objave natječaja:
· uvjerenje da se protiv kandidata ne vodi prekršajni postupak za neki od prekršaja navedenih u čl. 25. st. 4. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23), ne starije od mjesec dana od objave natječaja:
· uvjerenje Hrvatskog zavoda za socijalni rad da kandidatu nije izrečena mjera iz članka 25. 
st .10. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23), ne starije od mjesec dana od objave natječaja.

     Članak 12.

Pravovremenom prijavom smatra se prijava koja je u roku koji je propisan natječajem predana osobno, preporučeno ili ovlašnom pružatelju poštanskih usluga u skladu s važećim propisima o rokovima uručenja pismovnih pošiljki.



Poništenje natječaja i/ili odluka o neizboru kandidata

Članak 13.

Natječaj se poništava ako je objavljen suprotno važećim propisima ili zbog drugih opravdanih razloga.
Odluku o poništenju natječaja donosi Upravno vijeće.
Poništenje natječaja objavljuje se na mrežnim stranicama Općine i Hrvatskog zavoda za zapošljavanje.
Ako prema natječaju na prijedlog ravnatelja ne bude izabran niti jedan kandidat ili na natječaj ne pristigne niti jedna prijava, Upravno vijeće donosi odluku o neizboru kandidata koja se objavljuje na mrežnim stranicama i oglasnim pločama vrtića.
U slučaju iz stavka 1. i 4. ovog članka natječaj će se ponoviti.



      IV. POVJERENSTVO

Članak 14.

Ravnatelj odlukom imenuje Povjerenstvo.
Ravnatelj je član Povjerenstva. 
Članove Povjerenstva iz stavka 1. ovoga članka, ravnatelj može imenovati kao stalne članove Povjerenstva za tekuću pedagošku godinu ili ih imenovati za svaki natječaj najkasnije do isteka roka za podnošenje prijave za natječaj.
Povjerenstvo ima neparan broj članova, najmanje tri člana, a imenuju se iz reda radnika koji imaju potrebno obrazovanje i stručno znanje za procjenu kandidata.
Članovi Povjerenstva rade na sjednicama i između sebe biraju predsjednika.
O radu Povjerenstva vodi se zapisnik koji potpisuju svi članovi Povjerenstva.

Članak 15.

Članovi Povjerenstva ne smiju biti s kandidatima u sukobu interesa zbog rodbinskih, poslovnih i drugih opravdanih razloga.

Članak 16.

Povjerenstvo obavlja sljedeće poslove:
- za svakog kandidata utvrđuje je li dostavio pravodobnu, potpunu i potpisanu prijavu sa svim prilozima, odnosno preslikama dokumenata navedenim u natječaju;
-objavom na mrežnim stranicama Općine obavještava sve kandidate koji ispunjavaju uvjete natječaja da pristupe postupku procjene/testiranja i vrednovanja prema članku 17. stavku 1. ovog Pravilnika;
- na prijedlog ravnatelja donosi odluku o načinima provođenja postupka procjene/testiranja i vrednovanja kandidata u skladu s brojem prijavljenih kandidata;
- prije provođenja procjene/testiranja i vrednovanja kandidata utvrđuje područje provjere i elemente procjene/testiranja i vrednovanja kandidata;
- provodi postupak procjene/testiranja i vrednovanja kandidata ako postupak nije povjeren vanjskom suradniku;
- ispravlja testove i vrednuju kandidate prema broju bodova;
- utvrđuje rang listu kandidata, s obzirom na rezultate provedenog postupka u Vrtiću i mišljenja vanjskog suradnika kojem je povjeren postupak procjene kandidata.
Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja ne smatra se kandidatom u postupku natječaja.


V. PRIMJENA POSTUPKA PROCJENE/TESTIRANJA I VREDNOVANJA KANDIDATA

Načini procjene/testiranja i vrednovanja kandidata

Članak 17.

Procjena/testiranje i vrednovanje kandidata može biti:
· pismena i usmena provjera znanja
· razgovor (intervju) Povjerenstva s kandidatima

Članak 18.

Iznimno, kada su na natječaj zaprimljene dvije prijave, a kandidati udovoljavaju svim uvjetima natječaja, postupak procjene/testiranja i vrednovanja kandidata prijavljenih na natječaj može se provesti u skraćenom postupku (procjena ravnatelja temeljem razgovora s kandidatima). 
             Ako se na natječaj prijavi samo jedan kandidat, ne mora se provesti procjena/testiranje i vrednovanje kandidata.
	Kada na natječaju nema prijavljenih kandidata koji ispunjavaju uvjete radnog mjesta, može se pristupiti procjeni i vrednovanju prijavljenih nestručnih kandidata.
	Ako kandidat ne pristupi procjeni/ testiranju, smatra se da je odustao od prijave na natječaj.


Područja primjene postupka procjene/testiranja i vrednovanja
Članak 19.
Područja iz kojih se obavlja postupak procjene/testiranja i vrednovanja kandidata mogu biti:
1. Područja iz kojih se obavlja procjena/testiranje i vrednovanje kandidata:
a) Za odgojno-obrazovne radnike/ odgojitelji i stručni suradnici:
· poznavanje hrvatskog standardnog jezika u govoru i pismu
· profesionalne kompetencije odgojno – obrazovnih radnika
· kompetencije odgojno obrazovnih radnika za rad u posebnim programima ako se radi o natječaju za odgojno obrazovnog radnika u posebnom programu
· informatička pismenost
· poznavanje i primjena propisa za radno mjesto
b) Za zdravstvenog voditelja/ viša medicinska sestra:
· poznavanje hrvatskog standardnog jezika u govoru i pismu
· profesionalne kompetencije
· informatička pismenost
· poznavanje i primjena propisa za radno mjesto
c) Za referenta i administrativne radnike:
· poznavanje hrvatskog standardnog jezika u govoru i pismu
· profesionalne kompetencije
· informatička pismenost
· poznavanje i primjena propisa za određeno radno mjesto
d) Za pomoćne radnike za njegu, skrb i pratnju:
· poznavanje hrvatskog standardnog jezika u govoru i pismu
      -     kompetencije za obavljanje posla
· poznavanje i primjena propisa za radno mjesto
e) Za ostale radnike/ na poslovima prehrane, održavanja čistoće prostora, na održavanju objekata, grijanju i uređivanju prostora, na poslovima pranja, glačanja i šivanja:
· poželjno znanje hrvatskog jezika 
· kompetencije za obavljanje posla iz određenog djelokruga rada
· poznavanje i primjena propisa za određeno radno mjesto
2. Procjena kognitivnih, funkcionalnih, osobnih i vrijednosnih kompetencija kandidata može se provesti temeljem psihologijske selekcije kandidata:
· odgovornost
· motiviranost
· komunikativnost
· fleksibilnost
· mogućnost funkcioniranja u okviru tima.
 Pri bodovanju rezultata, oba područja imaju jednaku vrijednost.



Obavještavanje kandidata o načinu, vremenu i mjestu održavanja 
procjene/testiranja i vrednovanja

Članak 20.
	O načinu, vremenu i mjestu održavanja procjene/testiranja i vrednovanja kandidata obavještavaju se samo oni kandidati koji ispunjavaju uvjete iz natječaja te koji su podnijeli pravodobnu i potpunu prijavu sukladno članku 11. Pravilnika.
	O načinu, vremenu i mjestu održavanja procjene/testiranja i vrednovanja kandidati se obavještavaju najkasnije tri dana prije održavanja procjene/testiranja i vrednovanja kandidata putem mrežne stranice Općine Trnovec Bartolovečki.
	Kandidat koji ne pristupi procjeni/testiranju i vrednovanju smatra se da je odustao od prijave na natječaj.

Pisana provjera sa značajkama testiranja i vrednovanje

Članak 21.

Postupak procjene kandidata sa značajkama testiranja može obaviti:
- Povjerenstvo putem testova (profesionalne kompetencije) ili obrazaca za vrednovanje (razgovor/intervju) koje izradi Povjerenstvo.
Pisani dio testiranja boduje se na način da za svaki točan odgovor kandidat dobiva od 1-5 bodova, uz svako pitanje mora biti iskazan broj bodova kojim se vrednuje ispravan rezultat.
 	Za ulazak u daljnji klasifikacijski postupak, odnosno ispunjavanje uvjeta za sudjelovanje u klasifikacijskom postupku, kandidat treba zadovoljiti na pisanoj provjeri najmanje 51% (slovima: pedeset jedan posto) od ukupnog zbroja bodova.
Svi kandidati dužni su sa sobom imati odgovarajuću identifikacijsku ispravu (važeću osobnu iskaznicu, putovnicu ili vozačku dozvolu).
Članovi Povjerenstva ispravljaju testove i vrednuju kandidate prema broju bodova u pravilu isti dan, nakon testiranja, a ako to nije moguće testovi se pohranjuju u zatvorenu omotnicu na zaštićeno mjesto u Vrtiću, pri otvaranju omotnica moraju biti nazočni svi članovi Povjerenstva.

Procjena kandidata kroz razgovor/intervju

Članak 22.

Procjenu kandidata kroz razgovor/intervju u postupku vrednovanja kandidata provode svi članovi Povjerenstva. Članovi Povjerenstva postavljaju jednaka, unaprijed dogovorena pitanja odabranim kandidatima.
Povjerenstvo vrednuje prikupljene podatke kroz razgovor/intervju metodom deskripcije kojom se utvrđuju znanje, sposobnosti i vještine te rezultati u dosadašnjem radu.
Prikupljeni podaci vrednuju se bodovima od 0 do 5.
U postupku procjene kandidata kroz razgovor/intervju mogu sudjelovati i druge osobe izvan Vrtića, koje su stručne za određeno područje, prema odluci ravnatelja i uz suglasnost Povjerenstva.

Rang lista kandidata

Članak 23.

Nakon utvrđivanja rezultata, zbrajanjem bodova nakon provedene procjene/testiranja i vrednovanja, Povjerenstvo utvrđuje rang listu kandidata, prema ukupno ostvarenom broju bodova. Rang lista kandidata sastavni je dio zapisnika Povjerenstva.

Odabir kandidata 

Članak 24.

Ravnatelj predlaže Upravnom vijeću kandidata za zapošljavanje prema rang listi kandidata. 
Upravno vijeće, na prijedlog ravnatelja, donosi odluku o odabiru kandidata i zasnivanju radnog odnosa.
Ako dva ili više kandidata ostvare jednak broj bodova, ravnatelj može predložiti Upravnom vijeću odabir i zasnivanje radnog odnosa s jednim od tih kandidata prema vlastitoj procjeni.
Ako predloženi kandidat odustane, ravnatelj može predložiti drugog kandidata s rang liste ili donošenje odluke o neizboru kandidata i ponavljanju natječaja.
Ukoliko nema drugih kandidata koji su zadovoljili na provedenoj procjeni/testiranju i/ili vrednovanju putem razgovora/intervjua, Upravno vijeće, na prijedlog ravnatelja, donosi odluku o neizboru kandidata.
Postupak popunjavanja radnog mjesta smatra se završenim nakon provedene provjere kandidata, sukladno članku 25. Zakona, utvrđene zdravstvene sposobnosti za obavljanje poslova i potpisivanjem ugovora o radu s odabranim kandidatom.

Članak 25.

Prednost pod jednakim uvjetima podrazumijeva da osoba koja se poziva na posebne propise mora ispunjavati sve navedene uvjete kako bi ostvarila navedeno pravo te formalne uvjete određene raspisanim natječajem.
Ako jedan od kandidata ostvaruje pravo prednosti pri zapošljavanju prema posebnim propisima te ispunjava uvjete iz članka 11. ovog Pravilnika, a ima isti ili veći broj bodova od drugog kandidata, ravnatelj je obvezan predložiti Upravnom vijeću odabir i zasnivanje radnog odnosa s kandidatom koji ostvaruje pravo prednosti pri zapošljavanju.
Ako dva ili više kandidata ostvaruju pravo prednosti pri zapošljavanju prema posebnim propisima i imaju jednaki broj bodova koji je isti ili veći od broja bodova koje su ostvarili ostali kandidati te ispunjavaju uvjete iz članka 11. ovog Pravilnika, ravnatelj će samostalno odlučiti kojeg će kandidata s pravom prednosti pri zapošljavanju predložiti Upravnom vijeću radi odabira i zasnivanja radnog odnosa.




VI. NAČIN I ROK IZVJEŠTAVANJA KANDIDATA PRIJAVLJENIH NA NATJEČAJ

Članak 26.

           O rezultatima natječaja kandidati se obavještavaju u roku od 8 dana od donošenja odluke o izboru putem mrežne stranice Općine. 
Iznimno kandidat/kandidati koji se pozivaju na pravo prednosti pri zapošljavanju prema posebnim propisima obavještavaju se na način i u roku određenom posebnim propisom temeljem kojeg se kandidat poziva na pravo prednosti.



VII. UVID U NATJEČAJNU DOKUMENTACIJU TE REZULTATE PROCJENE I VREDNOVANJA

Članak 27.

Kandidati imaju pravo uvida u natječajnu dokumentaciju i rezultate procjena/testiranja i vrednovanja izabranog kandidata, u skladu s propisima koji reguliraju područje zaštite osobnih podataka, osim u dijelu koji se odnosi na psihološku procjenu izabranog kandidata.
Pravo uvida iz stavka 1. ovog članka kandidati mogu ostvariti temeljem zahtjeva koji se podnosi temeljem elektroničke pošte Općine Trnovec Bartolovečki u roku od 8 dana od dana objave obavijesti o izboru kandidata, prema prethodno dogovorenom terminu.

VIII. PRIJELAZNE I ZAVRŠNE ODREDBE

Članak 28.

Ovaj Pravilnik stupa na snagu po donošenju.

